Heger, Eduard, predseda vlády SR (2021-12-02):
Ďakujem pekne za doplňujúcu otázku, aby sme teda mali naozaj korektnosť výrazov a vyjadrení, lebo to je veľmi dôležité, o to viac v dnešnej dobe, keď sa šíri veľa mýtov a hoaxov. Trošku dovolím si zareagovať na to, čo ste povedali, a toto je, myslím si, že správne položená, položené ťažisko diskusie. Povedali ste vec, že očkovaní aj neočkovaní prenášajú, čo je pravda. Ale nie je pravda, že prenášajú rovnako. Dnes už vieme, a je to podložené dátami, že očkovaní prenášajú výrazne menej. Sú k tomu presné čísla, koľkokrát a tak ďalej. Vy ste povedali, že ľudia sa stretávajú a nenosia rúška a podobne. Hovoríte o nedodržiavaní opatrení, a to je dobré, že o tom hovoríte, pretože to je problém, prečo sa dnes nachádzame tam, kde sa nachádzame. My ako vláda sme stanovili pravidlá aj covid automat, ktorý sme tu mali, veľmi dobre. V iných krajinách keď zavádzali lockdown, tak lockdown bol na úrovni opatrení našej čiernej farby covid automatu, plus-mínus. A vidíme, že u nich to zabralo a krivka sa zalomila. U nás sa krivka nezalomila napriek tomu, že sme mali vo vyše 50 okresoch čiernu farbu a, žiaľ, áno, je to práve preto, že ľudia tie opatrenia nedodržiavajú. No ale to je presne tak, ako hovorím, zvyknem hovoriť, že keď prejde, keď máte semafor a máte tam červenú a keď na tú červenú prejdete, no tak, prirodzene, riskujete, že vás zrazí auto, ktoré ide na zelenú a môže to skončiť prinajmenšom ublížením na zdraví, v najhoršom prípade smrťou. Toto isté platí aj v prípade covidu. Ak sa pravidlá nedodržiavajú, ľudia, žiaľ, sú veľmi ťažko potom chorí, hospitalizovaní, až, žiaľ, umierajú. A teraz poďme práve k tej kategórii, a tu chcem veľmi jasne povedať, že nikto z nás vo vláde nedelí ľudí na očkovaných a neočkovaných. Na očkovaných a neočkovaných delí ľudí covid. A povedzme si to na konkrétnych číslach. Tie čísla máme už dnes na veľkej vzorke ľudí, pretože vieme, že len za, od začiatku, od začiatku septembra do 28. novembra bolo pozitívne testovaných 233-tisíc nezaočkovaných ľudí. Dvestotridsaťtritisíc, to je, myslím si, že veľmi veľký prieskum a veľmi veľká vzorka. Dnes vidíme, že hospitalizovaných v nemocniciach je, viac ako 80 % je nezaočkovaných. To sú tvrdé dáta. Vidíme, že na umelej pľúcnej ventilácii je viac ako 90 % nezaočkovaných. To sú opäť tvrdé dáta. Kto delí ľudí na očkovaných a neočkovaných? Covid. Covid si vyberá za svoje obete nezaočkovaných, pretože tí nie sú chránení, je to úplne prirodzené. Je to úplne prirodzené. Aj vy, keď pôjdete do dažďa a nebudete mať nič, tak, samozrejme, zmoknete ako myš, ale keď budete mať dáždnik alebo pršiplášť, tak, samozrejme vás to omnoho viacej ochráni. To je veľmi, by som povedal, až taká jednoduchá, také prirovnanie, aby sme jasne videli, kde je ten, kde je ten rozdiel. Taktiež vidíme, čo to spôsobuje z hľadiska nákladov. A to si tiež musíme uvedomiť, pretože na jednej strane si ten covid vyberá veľmi veľkú daň na zdraví, na trvalých následkoch ľudí, ale aj na životoch. Štrnásťtisíc obetí na covid je strašne vysoká daň. Primárne, primárne, primárne medzi nezaočkovanými. Sám mám skúsenosť a som, však vidíme, mne je ľúto každého úmrtia, ale teraz pred pár dňami zomrel aj mne veľmi blízky človek alebo teda blízky človek, ktorého som poznal, veľmi dobrý človek. Muž v produktívnom veku, ktorý sa obetovával pre druhých. A zomrel na covid po umelej pľúcnej ventilácii. A je to veľká strata nielen pre jeho rodinu a pre jeho deti, ale aj pre spoločnosť. A to len preto, že uveril klamstvám o tom, že vakcína nie je riešenie. A ja sa pýtam: Stálo to za to? Nielen kvôli jeho deťom a rodine, ale aj kvôli tomu, akým osožným človekom v spoločnosti bol. A aby sme si povedali. Náklady na liečbu v období, ako som povedal, od 1. septembra predstavovali 40 miliónov na všetkých pacientov, z toho, dokončím, pán podpredseda, posledná veta, z toho 37,5 milióna eur bola liečba v nemocniciach, hospitalizácii nezaočkovaných. Nezaočkovaných. 37 milióna eur. To sú zbytočne vyhodené peniaze, ale čo je o to horšie, to sú zbytočné trvalé následky v životoch konkrétnych ľudí, konkrétnych občanov a, žiaľ, zbytočné úmrtia.